CELEX: 32011D0320
Language: el
Date: 2011-05-27 00:00:00
Title: 2011/320/ΕΕ: Απόφαση της Επιτροπής, της 27ης Μαΐου 2011 , για την έγκριση της διάθεσης στην αγορά του πικολινικού χρωμίου ως νέου συστατικού τροφίμων σύμφωνα με τον κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό Ε(2011) 3586]

31.5.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 143/36
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 27ης Μαΐου 2011
   για την έγκριση της διάθεσης στην αγορά του πικολινικού χρωμίου ως νέου συστατικού τροφίμων σύμφωνα με τον κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου
   [κοινοποιηθείσα υπό τον αριθμό Ε(2011) 3586]
   (Το κείμενο στην αγγλική γλώσσα είναι το μόνο αυθεντικό)
   (2011/320/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου, της 27ης Ιανουαρίου 1997, σχετικά με τα νέα τρόφιμα και τα νέα συστατικά τροφίμων (1), και ιδίως το άρθρο 7,
   Εκτιμώντας τα ακόλουθα:
   
               (1)
            
            
               Στις 6 Απριλίου 2009 η εταιρεία Cantox Health Sciences International υπέβαλε στις αρμόδιες αρχές της Ιρλανδίας, εξ ονόματος της εταιρείας Nutrition 21, αίτηση για τη διάθεση στην αγορά του πικολινικού χρωμίου ως νέου συστατικού τροφίμων.
            
         
               (2)
            
            
               Στις 24 Απριλίου 2009 ο αρμόδιος οργανισμός αξιολόγησης τροφίμων της Ιρλανδίας εξέδωσε την αρχική του έκθεση αξιολόγησης. Στην εν λόγω έκθεση συνάχθηκε το συμπέρασμα ότι χρειαζόταν πρόσθετη αξιολόγηση.
            
         
               (3)
            
            
               Στις 30 Απριλίου 2009 η Επιτροπή ενημέρωσε όλα τα κράτη μέλη σχετικά με την αίτηση αυτή. Στις 12 Αυγούστου 2009 ζητήθηκε από την Ευρωπαϊκή Αρχή για την Ασφάλεια των Τροφίμων (EFSA) να διενεργήσει την αξιολόγηση.
            
         
               (4)
            
            
               Στις 10 Νοεμβρίου 2010, έπειτα από αίτηση της Επιτροπής, η EFSA εξέδωσε γνώμη (2) σχετικά με την ασφάλεια του πικολινικού χρωμίου ως πηγής χρωμίου που προστίθεται για διατροφικούς σκοπούς σε τρόφιμα για τον γενικό πληθυσμό και σε τρόφιμα τα οποία προορίζονται για ειδική διατροφή. Στην εν λόγω γνώμη, η EFSA κατέληξε στο συμπέρασμα ότι δεν υπάρχει ανησυχία σχετικά με την ασφάλεια του πικολινικού χρωμίου, εφόσον η συνολική ποσότητα του χρωμίου δεν υπερβαίνει τα 250 μg ημερησίως, δηλαδή το ανώτατο όριο συμπληρωματικής πρόσληψης χρωμίου που έχει θεσπίσει η Παγκόσμια Οργάνωση Υγείας.
            
         
               (5)
            
            
               Ο κανονισμός (ΕΚ) αριθ. 953/2009 της Επιτροπής, της 13ης Οκτωβρίου 2009, σχετικά με ουσίες που επιτρέπεται να προστίθενται για ειδικούς διατροφικούς σκοπούς σε τρόφιμα τα οποία προορίζονται για ειδική διατροφή (3), και/ή ο κανονισμός (ΕΚ) αριθ. 1925/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με την προσθήκη βιταμινών και ανόργανων συστατικών και ορισμένων άλλων ουσιών στα τρόφιμα (4) θεσπίζουν ειδικές διατάξεις για τη χρήση βιταμινών, ανόργανων συστατικών και άλλων ουσιών στα τρόφιμα. Η χρήση του πικολινικού χρωμίου θα πρέπει να επιτραπεί με την επιφύλαξη των απαιτήσεων της εν λόγω νομοθεσίας.
            
         
               (6)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το πικολινικό χρώμιο ως πηγή χρωμίου, όπως καθορίζεται στο παράρτημα, μπορεί να διατεθεί στην αγορά της Ένωσης ως νέο συστατικό τροφίμων που θα χρησιμοποιείται στα τρόφιμα με την επιφύλαξη των ειδικών διατάξεων του κανονισμού (ΕΚ) αριθ. 953/2009 και/ή του κανονισμού (ΕΚ) αριθ. 1925/2006.
   Άρθρο 2
   To νέο συστατικό τροφίμων που εγκρίνεται με την παρούσα απόφαση θα αναγράφεται στην επισήμανση του τροφίμου που το περιέχει με την ονομασία «πικολινικό χρώμιο».
   Άρθρο 3
   Η παρούσα απόφαση απευθύνεται στην εταιρεία Nutrition 21, Inc., 4 Manhattanville Road, Purchase, New York 10577, USA.
   
      Βρυξέλλες, 27 Μαΐου 2011.
      
         
            Για την Επιτροπή
         
         John DALLI
         
            Μέλος της Επιτροπής
         
      
   
   
      (1)  ΕΕ L 43 της 14.2.1997, σ. 1.
   
      (2)  EFSA Journal 2010· 8(12): 1883.
   
      (3)  ΕΕ L 269 της 14.10.2009, σ. 9.
   
      (4)  ΕΕ L 404 της 30.12.2006, σ. 26.
   
      ΠΑΡΑΡΤΗΜΑ
      
         ΠΡΟΔΙΑΓΡΑΦΈΣ ΤΟΥ ΠΙΚΟΛΙΝΙΚΟΎ ΧΡΩΜΊΟΥ
      
      Περιγραφή Το πικολινικό χρώμιο είναι μια ερυθρωπή ελευθέρως ρέουσα σκόνη, ελαφρώς διαλυτή στο νερό σε pH 7. Το άλας είναι επίσης διαλυτό σε πολικούς οργανικούς διαλύτες.
      Η χημική ονομασία του πικολινικού χρωμίου είναι τρις(2-πυριδινοκαρβοξυλικο-N,O)χρώμιο(III) ή 2-πυριδινοκαρβοξυλικό χρώμιο(III).
      Αριθ. CAS: 14639-25-9
      Χημικός τύπος: Cr(C6H4NO2)3
      
      Συντακτικός τύπος: 
      
         
      
                  Χημικά χαρακτηριστικά του πικολινικού χρωμίου
               
            
                  Πικολινικό χρώμιο
               
               
                  άνω του 95 %
               
            
                  Χρώμιο (III)
               
               
                  12 – 13 %
               
            
                  Χρώμιο (VI)
               
               
                  δεν ανιχνεύθηκε
               
            
                  Νερό
               
               
                  4 % κατ’ ανώτατο όριο